Document ID: 32015R0543

PROVEDBENA UREDBA KOMISIJE (EU) 2015/543
оd 1. travnja 2015.
o odobravanju aktivne tvari COS-OGA u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 22. stavak 1. u vezi s njezinim člankom 13. stavkom 2.,
budući da:
(1)
U skladu s člankom 7. stavkom 1. Uredbe (EZ) br. 1107/2009 Belgija je 28. lipnja 2012. primila zahtjev od subjekta FytoFend SA za odobrenje aktivne tvari COS-OGA. U skladu s člankom 9. stavkom 3. te Uredbe, Belgija je, kao država članica izvjestiteljica, 5. prosinca 2012. obavijestila Komisiju o prihvatljivosti zahtjeva.
(2)
Država članica izvjestiteljica dostavila je 19. prosinca 2013. nacrt izvješća o ocjeni Komisiji, a jedan primjerak Europskoj agenciji za sigurnost hrane (dalje u tekstu „Agencija”), u kojem je ocijenila može li se za tu aktivnu tvar očekivati da ispunjava mjerila za odobravanje predviđena člankom 4. Uredbe (EZ) br. 1107/2009.
(3)
Agencija je djelovala u skladu s člankom 12. stavkom 1. Uredbe (EZ) br. 1107/2009. U skladu s člankom 12. stavkom 3. Uredbe (EZ) br. 1107/2009 zatražila je da podnositelj zahtjeva državama članicama, Komisiji i Agenciji dostavi dodatne informacije. Ocjena dodatnih informacija koju je provela država članica izvjestiteljica dostavljena je Agenciji u obliku ažuriranog nacrta izvješća o ocjeni u rujnu 2014.
(4)
Agencija je 1. listopada 2014. podnositelju zahtjeva, državama članicama i Komisiji dostavila svoj zaključak o tome može li se za aktivnu tvar COS-OGA očekivati da ispunjuje mjerila za odobravanje predviđena člankom 4. Uredbe (EZ) br. 1107/2009 (2). Agencija je svoj zaključak stavila na raspolaganje javnosti.
(5)
Podnositelju zahtjeva omogućeno je da podnese primjedbe na izvješće o pregledu.
(6)
Komisija je 11. prosinca 2014. Stalnom odboru za bilje, životinje, hranu i hranu za životinje predstavila izvješće o pregledu za COS-OGA i nacrt uredbe kojim se predviđa da se COS-OGA odobri.
(7)
S obzirom na jednu ili više reprezentativnih uporaba barem jednog sredstva za zaštitu bilja koje sadržava predmetnu aktivnu tvar, a posebno na uporabe koje su ispitane i detaljno opisane u izvješću o pregledu, utvrđeno je da su mjerila za odobravanje predviđena člankom 4. Uredbe (EZ) br. 1107/2009 ispunjena. Stoga se ta mjerila za odobravanje smatraju ispunjenima. Stoga je primjereno odobriti COS-OGA.
(8)
Komisija nadalje smatra da je COS-OGA aktivna tvar niskog rizika u skladu s člankom 22. Uredbe (EZ) br. 1107/2009. COS-OGA nije sumnjiva tvar i ispunjuje uvjete utvrđene točkom 5. Priloga II. Uredbi (EZ) br. 1107/2009. Sastoji se od spojeva koji se prirodno nalaze u biljkama i u nekim mikroorganizmima te je sveprisutna u okolišu. Dodatna izloženost ljudi, životinja i okoliša uporabom odobrenom u skladu s Uredbom (EZ) br. 1107/2009 smatra se zanemarivom u usporedbi s mogućom prirodnom izloženošću u stvarnim situacijama.
(9)
Stoga je primjereno odobriti COS-OGA kao tvar niskog rizika. U skladu s člankom 13. stavkom 4. Uredbe (EZ) br. 1107/2009 trebalo bi na odgovarajući način izmijeniti Prilog Provedbenoj uredbi Komisije (EU) br. 540/2011 (3).
(10)
Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU UREDBU:
Članak 1.
Odobravanje aktivne tvari
Aktivna tvar COS-OGA, kako je navedena u Prilogu I., odobrava se u skladu s uvjetima utvrđenima u tom Prilogu.
Članak 2.
Izmjene Provedbene uredbe (EU) br. 540/2011
Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.
Članak 3.
Stupanje na snagu i datum primjene
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 1. travnja 2015.

Labels: 3
1
6